Document ID: /fineweb-2-swissfilter-quality_10-filterrobots/filtered/02038.jsonl.gz/4880

La preschientscha dal luf en Lumnezia fetschia vegnir en panica la muaglia. Quai scriva la vischnanca Lumnezia en ina communicaziun. Intginas sendas da velo e da viandar passan tras pastgira. Metter en saiv las sendas na saja betg pussaivel.
Per proteger ils viandants e velocipedists d'attatgas da muaglia e da chauns da protecziun, signalisescha la vischnanca sendas periclitadas. Quai di Duri Blumenthal, il president da la vischnanca envers RTR.
Sch'i avess da dar accidents, serrass la vischnanca da Lumnezia las sendas.